作者:莫
標題:摸魚兒
內容:聽春教、燕顰鶯訴。朝朝花困風雨。六橋忘卻清明後，碧盡柳絲千縷。蜂蝶侶。正閒覓閒花，閒草閒歌舞。最憐西子。尚薄薄雲情，盈盈波淚，點點舊眉嫵。流紅記，空泛秋宮怨句。才色何處嬌妒。落紅無風限隨風絮。詩恨有誰曾遇。堪恨處。恨二十四番，花信催花去。東君暗苦。更多囑多情，多愁杜宇，多訴斷腸語。